**Najstaršie spôsoby tlače**

Za prvé stopy techniky pokladáme primitívne **pečiatky,** ktorými si dávny lovci ozdobovali vyčinené kože a stany. Aj babylonské pečate, vtlačované do mäkkej hliny a **razidlá** mincí pripomínajú tlač. V 3. tisícročí pred n. l. starí Asýrčania používali **vtlačované pečiatky** na jednoduché znaky klinového písma.

Všeobecne sa vyjadruje údiv nad tým, že staroegyptská civilizácia neprišla na možnosť rozmnožovať zápisy tlačou. Dôvody možno hľadať v sociálnych a ekonomických pomeroch. Asi 350. rokov pred n. l. sa objavujú drevené pečiatky na ozdobovanie textilu (detského odevu).

Odpisovači rukopisov v starom Ríme, obyčajne otroci, boli lacnou pracovnou silou, a tak nevznikol podnet na hľadanie novej techniky mechanickej tlače. Niektorí z nich si však potajomky pomáhali tým, že jednotlivé znaky odtláčali z drevených pečiatok na papyrus alebo pergamen. Rímske deti mali dokonca kockové stavebnice s písmenami na hranie a na učenie písma a čítania. Ani tieto hry však nepodnietili vznik myšlienky odtlačku.

Za oblasť vynálezu tlače sa dnes pokladá Ďaleký východ , stará Čína, Kórea a Japonsko. Kamenné platne používali v Číne od 2. storočia: sú to tzv. „kamenné knižnice“. Touto technikou sa tlačili diela čínskych klasikov. V 6. storočí používali **drevené dosky** a v 9. storočí **kovové platne. Z**hľadiska používaných materiálov nešlo teda len o drevotlač. Do materiálu sa vyrezalo a vydlabalo reliéfne písmo, znaky a jednoduché obrázky. Na vyvýšené miesta reliéfu sa ručne naniesla farba a na ňu sa položil list navlhčeného papiera (Číne sa pripisuje vynález papiera, a to asi roku 105 n. l. ) „Tlačiar“ prechádzal kefou po vrchnej strane a získal tak odtlačok celej dosky. Táto technika sa nazýva **doskotlač** . V Európe sa doskotlač zaviedla omnoho neskôr, vznikla nezávisle od čínskej doskotlače. Všetky doteraz spomínané techniky zaratúvame do techniky **tlače z výšky** , lebo tlačová farba sa nanáša na vrcholky reliéfov formy a z nich sa prenáša na potláčaný materiál.